**Návrh**

**(Tézy)**

**VYHLÁŠKA**

**Ministerstva pôdohospodárstva a rozvoja vidieka Slovenskej republiky**

**z ......2023,**

**ktorou sa vykonáva zákon o poľovníctve a o zmene a doplnení niektorých zákonov**

§ 90 ods. 1 písm. a) až q) návrhu zákona o poľovníctve a o zmene a doplnení niektorých zákonov predpokladajú vydanie všeobecne záväzného právneho predpisu, ktorým Ministerstvo pôdohospodárstva a rozvoja vidieka Slovenskej republiky ustanoví

1. postup správcu informačného systému poľovníctva pri vykonaní kontroly a aktualizácie analýzy vlastníckych vzťahov a overení, či zhromaždenie vlastníkov rozhodlo nadpolovičnou väčšinou hlasov,
2. účel uznanej zvernice, obsah projektu samostatnej a uznanej zvernice a samostatnej a uznanej bažantnice,
3. postup a podmienky pri zaradení poľovného revíru do kvalitatívnych tried a určovaní normovaných kmeňových stavov zveri, vekovej a pohlavnej štruktúry a chovu zveri,
4. zaradenie poľovných revírov do poľovných oblastí a poľovných lokalít, obsah štatútu poradných zborov a chovateľských rád,
5. podrobnosti o chovateľských prehliadkach,
6. počet a druh poľovníckych zariadení pre chov jednotlivých druhov zveri, druh a množstvo krmiva a spôsob prikrmovania a  spôsob vnadenia zveri,
7. podrobnosti o skúške odbornej spôsobilosti poľovníckej stráže,
8. postup pri poľovníckom plánovaní a zisťovaní stavov zveri,
9. termíny predkladania dokumentácie poľovného revíru,
10. obsah dokumentácie poľovného revíru a vzory tlačív,
11. technické, personálne a materiálne požiadavky na udelenie oprávnenia na zabezpečovanie prípravy na skúšku uchádzača o poľovný lístok a na organizovanie skúšky uchádzača o poľovný lístok,
12. skúšobný poriadok pre jednotlivé druhy poľovníckych skúšok, vzory vysvedčení poľovníckych skúšok, kvalifikačné predpoklady potrebné na zápis do zoznamu skúšobných komisárov,
13. vzor poľovného lístka, vzor žiadosti o vydanie poľovného lístka, vzor povolenia na lov zveri, vzor preukazu poľovníckeho hospodára, vzor preukazu a odznaku člena poľovníckej stráže,
14. čas lovu zveri,
15. zoznam plemien poľovných psov, druhy skúšok poľovných psov, potrebný počet a kvalifikáciu poľovne upotrebiteľných psov na používanie počas lovu, dohľadávania zveri a ochranu zveri,
16. vzor značky na označenie ulovenej raticovej zveri a veľkej šelmy, postup pri jej zakladaní, podrobnosti o  obstarávaní, distribúcii, výdaji a evidencii značiek, vzor lístku o pôvode zveri,
17. územia, v ktorých je zakázané prikrmovať zver dužinatým krmivom vo vzdialenosti kratšej ako 750 m od hranice zastavaného územia obce a v ktorých sa zakazuje zriaďovať vnadisko vo vzdialenosti kratšej ako 750 m od hranice zastavaného územia obce.

Vyhláška Ministerstva pôdohospodárstva a rozvoja vidieka Slovenskej republiky vydaná na základe uvedeného ustanovenia (ďalej len „vyhláška“) bude vykonávať zákon o poľovníctve a o zmene a doplnení niektorých zákonov (pôjde o komplexnú úpravu, ktorá bude tento zákon vykonávať; jedinú výnimku bude predstavovať vykonávací predpis vydaný podľa § 90 ods. 2).

1. Vyhláška ustanoví postup správcu informačného systému pri vykonaní kontroly a aktualizácii analýzy vlastníckych vzťahov a overení, či zhromaždenie vlastníkov rozhodlo nadpolovičnou väčšinou hlasov.

2. Uznaná zvernica sa podľa účelu zriadenia bude schvaľovať ako

1. generačná zvernica,
2. aklimatizačná zvernica,
3. karanténna zvernica,
4. prezimovacia zvernica,
5. zvernica na výcvik a skúšky poľovných psov.

Generačná zvernica bude určená na šľachtenie zveri s vynikajúcimi genetickými vlastnosťami najmä z hľadiska celkovej kondície a trofejovej hodnoty, ktoré by sa mali uplatniť na zazverovanie revírov alebo bude určená aj na chov zveri na účel jej lovu vo zvernici. Súčasťou jej technického vybavenia musí byť odchytové zariadenie.

Aklimatizačná zvernica bude určená na aklimatizáciu zveri pred vypustením do poľovného revíru, karanténna zvernica bude určená na sledovanie zdravotného stavu alebo liečbu zveri. V poľovnom revíri bude karanténna zvernica súčasne aklimatizačnou zvernicou, z ktorej sa zver po jednom mesiaci až dvoch mesiacoch po ozdravení vypustí do poľovného revíru. Ak bude zriadená ako súčasť samostatnej zvernice, pôjde len o karanténnu zvernicu. Nakúpená zver pred vypustením do zvernice bude musieť prejsť karanténou počas lehoty určenej veterinárnym lekárom.

Prezimovacia zvernica bude určená na prezimovanie zveri, ktorá sa po zimnom období opäť vypustí do voľného revíru. Súčasťou jej technického vybavenia musí byť aj odchytové zariadenie na vytriedenie jedincov vhodných na ďalší chov.

Zvernica na výcvik a skúšky poľovných psov bude zvernica, v ktorej sa chová len diviačia zver alebo líška hrdzavá na účel výcviku určených plemien poľovných psov na durenie diviačej zveri, brlohovanie a na skúšky ich poľovnej upotrebiteľnosti v tejto disciplíne.

Zver ulovená v uznanej zvernici sa bude započítavať do plnenia plánu chovu a lovu pre príslušný poľovný revír okrem lovu zveri v generačnej zvernici, pre ktorý sa bude predkladať samostatný plán chovu a lovu raticovej zveri vo zvernici.

3. Projekt samostatnej zvernice a projekt samostatnej bažantnice budú obsahovať tieto časti:

a) úvod

1. úvodná správna a historická dokumentácia, ak existuje,
2. civilizačné negatívne faktory,
3. výskyt zveri vrátane predátorov,

b) opis prírodných podmienok

1. členitosť terénu, nadmorské výšky,
2. geografické, geologické a hydrologické podmienky,
3. klimatické podmienky,
4. štruktúra poľovných pozemkov a ich obhospodarovanie,

c) štruktúra a podmienky chovu zveri

1. navrhovaný normovaný kmeňový stav jednotlivých druhov zveri a navrhovaný koeficient prírastku,
2. návrh cieľovej vekovej a pohlavnej štruktúry a návrhy na odlov,
3. kritériá chovnosti,
4. opis zootechniky chovu,

d) návrh biotechnických úprav

1. lesotechnické opatrenia,
2. agrotechnické opatrenia,

e) technické zariadenia

1. oplotenie,
2. kŕmne zariadenia, vnadiská,
3. posedy, úprava vodných zdrojov a tokov,
4. ostatné poľovnícke zariadenia,

f) kalkulácia potreby krmiva,

g) zabezpečenie základného chovného stáda,

h) ostatné návrhy a odporúčania

1. potreba poľovne upotrebiteľných psov,
2. veterinárne opatrenia zohľadňujúce pohodu zvierat,

i) záver,

j) prílohy

1. súpis pozemkov, prehľad druhov pozemkov,
2. výpis z programu starostlivosti o les,
3. mapa poľovného hospodárenia.

Projekt uznanej zvernice a projekt uznanej bažantnice budú obsahovať tieto časti:

a) úvod

1. údaje o poľovnom revíri,
2. účel uznanej zvernice,
3. civilizačné negatívne faktory,
4. výskyt zveri vrátane predátorov,

b) opis prírodných podmienok

1. členitosť terénu, nadmorské výšky,
2. geografické, geologické a hydrologické podmienky,
3. klimatické podmienky,
4. štruktúra poľovných pozemkov a ich obhospodarovanie,

c) štruktúra a podmienky chovu zveri

1. navrhovaný normovaný kmeňový stav jednotlivých druhov zveri a navrhovaný koeficient prírastku,
2. návrh cieľovej vekovej a pohlavnej štruktúry a návrhy na odlov,
3. kritériá chovnosti,
4. opis zootechniky chovu,

d) návrh biotechnických úprav

1. lesotechnické opatrenia,
2. agrotechnické opatrenia,

e) technické zariadenia

1. oplotenie,
2. kŕmne zariadenia,
3. odchytové zariadenia,
4. ostatné poľovnícke zariadenia,

f) kalkulácia potreby krmiva,

g) zabezpečenie základného chovného stáda,

h) ostatné návrhy a odporúčania

1. potreba poľovne upotrebiteľných psov,
2. veterinárne opatrenia zohľadňujúce pohodu zvierat,
3. prevádzkový poriadok zvernice na výcvik a skúšky poľovných psov,

i) záver,

j) prílohy

1. súpis pozemkov,
2. výpis z programu starostlivosti o les,
3. mapa poľovného hospodárenia,

k) štúdia ekologických vplyvov na krajinu.

Pre projekt zvernice na výcvik a skúšky poľovných psov bude postačovať zjednodušený projekt. Súčasťou projektu môže byť aj kalkulácia predpokladaných nákladov na zriadenie a kalkulácia predpokladaných nákladov na prevádzku.

4. Zaradenie poľovných revírov uznaných z lesných pozemkov, ktoré sú vhodné na chov raticovej zveri do kvalitatívnych tried, sa bude vykonávať podľa skupín lesných typov samostatne pre hlavný druh zveri, samostatne pre vedľajší druh prežúvavej zveri a samostatne pre diviačiu zver. Pre tretí a ďalší druh prežúvavej zveri sa poľovný revír nebude zaraďovať samostatne do kvalitatívnej triedy; normované kmeňové stavy tejto zveri sa určia na úkor prvých dvoch druhov prežúvavej zveri. Podmienky zaraďovania do kvalitatívnych tried sa ustanovia v prílohe.

Hlavným druhom zveri bude ten druh zveri, pre ktorý bola zriadená poľovná oblasť alebo lokalita. Vedľajším druhom zveri bude druh zveri, ktorý žije v príslušnej poľovnej oblasti alebo v poľovnej lokalite spolu s hlavným druhom zveri. Diviačia zver bude vždy vedľajší druh zveri.

Poľovné revíry, v ktorých sa jelenia zver, srnčia zver, danielia zver, muflonia zver a kamzičia zver chovajú ako hlavné druhy zveri a diviačia zver ako vedľajší druh zveri, bude možno zaradiť do štyroch kvalitatívnych tried. Pre tieto druhy zveri sa určujú normované kmeňové stavy v kusoch na 1 000 ha lesných pozemkov v poľovnom revíri a koeficient prírastku; spôsob ustanoví [príloha](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_4_k_vyhlaske_c_344_2009_z_z.oznacenie).

Koeficient prírastku bude určovať okresný úrad pri zaradení poľovného revíru do kvalitatívnej triedy. Pri samostatných zverniciach, uznaných zverniciach, samostatných bažantniciach a uznaných bažantniciach sa koeficient prírastku a normované kmeňové stavy uvedú v projekte.

V zaradení poľovného revíru, v ktorom sa chová viac druhov zveri do kvalitatívnej triedy, sa určí, ktorý druh zveri je v tomto revíri hlavný, a to podľa poľovnej oblasti alebo poľovnej lokality, v ktorej sa poľovný revír nachádza. Prepočet tretieho a ďalšieho druhu prežúvavej raticovej zveri z hlavného druhu a z druhého druhu prežúvavej raticovej zveri sa vykoná spôsobom podľa [prílohy](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_4_k_vyhlaske_c_344_2009_z_z.op-normovane_kmenove_stavy_a_koeficient_prirastku.op-odsek_1~5). Kritériá na zaradenie zvernice do kvalitatívnej triedy budú uvedené v prílohe.

5. Samostatné bažantnice bude možno uznávať len na poľovných pozemkoch zaradených v poľovných oblastiach s chovom malej zveri a srnčej zveri. Spôsob zaradenia bažantnice do kvalitatívnej triedy bude uvedený v prílohe.

Zaradenie poľovného revíru vytvoreného na poľovných pozemkoch, ktoré sú súčasťou poľnohospodárskych pozemkov a ktoré sa nachádzajú v poľovnej oblasti pre malú zver, do kvalitatívnej triedy pre srnčiu zver a pre malú zver sa bude vykonávať podľa bonitovaných pôdno-ekologických jednotiek. Spôsob zaradenia do kvalitatívnej triedy bude uvedený v prílohe.

Poľovný revír nachádzajúci sa v poľovnej oblasti pre malú zver sa bude zaraďovať do kvalitatívnej triedy pre každý druh malej zveri a srnčiu zver samostatne na tej istej ploche. Malú zver možno chovať ako vedľajší druh zveri aj v poľovnom revíri nachádzajúcom sa v jelenej poľovnej oblasti alebo v srnčej poľovnej oblasti, ak sú v ňom vhodné prírodné podmienky na jej chov.

6.Normované kmeňové stavy a koeficienty prírastku malej zveri a srnčej zveri chovanej v poľovnom revíri nachádzajúcom sa v poľovnej oblasti pre malú zver sa budú určovať v kusoch na 100 ha poľovných pozemkov. Spôsob určenia normovaných kmeňových stavov bude uvedený v [prílohe.](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_6_k_vyhlaske_c_344_2009_z_z.oznacenie)

7. Zaradenie poľovných revírov do poľovných oblastí a poľovných lokalít bude uvedené spolu so zákresom poľovných oblastí na mape na webovom sídle Ministerstva pôdohospodárstva a rozvoja vidieka Slovenskej republiky. Samostatné zvernice a samostatné bažantnice sa do poľovných oblastí a poľovných lokalít nebudú zaraďovať.

8. Obsah štatútu poradného zboru poľovnej oblasti, chovateľskej rady poľovnej lokality a chovateľského celku bude uvedený v [prílohe.](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_2_k_vyhlaske_c_344_2009_z_z.oznacenie)

9. Vyhláška upraví podrobnosti o chovateľských prehliadkach.

10. Dokumentáciu poľovného revíru budú tvoriť:

1. ročné plány poľovníckeho hospodárenia, ktorými sú:
2. plán chovu o lovu raticovej zveri;
3. plán chovu a lovu malej zveri;
4. plán starostlivosti o zver;
5. plán spoločných poľovačiek;
6. prvotná evidencia, ktorú tvorí
7. prehľad stavu zveri;
8. evidencia lovu zveri, jej úhynu, použitých značiek a použitia zveriny;
9. povolenia na lov zveri a evidencia vydaných značiek;
10. evidencia poľovných psov a poľovne upotrebiteľných psov;
11. kniha návštev poľovného revíru;
12. mapa poľovného revíru s vyznačenými vnadiskami;
13. štatistický výkaz o revíri a stavoch zveri.

Ako termíny predloženia dokumentácie okresnému úradu sa ustanovia tieto termíny:

1. plán chovu a lovu raticovej zveri do 31. marca,
2. plán chovu a lovu malej zveri do 31. augusta,
3. plán spoločných poľovačiek do 20. septembra,
4. plán starostlivosti o zver do 31. marca,
5. prehľad stavu zveri spolu s plánom chovu a lovu raticovej zveri a spolu s plánom chovu a lovu malej zveri,
6. evidencia lovu zveri, jej úhynu, použitých značiek a použitia diviny – na chovateľskú prehliadku v nasledujúcom roku,
7. štatistický výkaz o revíri a stavoch zveri do 5. marca nasledujúceho kalendárneho roku.

Termíny posúdenia a schválenia navrhnutých plánov budú:

1. plán chovu a lovu raticovej zveri do 30. apríla,
2. plán chovu a lovu malej zveri do 15. septembra,
3. plán starostlivosti o zver do 30. apríla,
4. plán spoločných poľovačiek do 30. septembra.

Štatistický výkaz o revíri a stavoch zveri sa bude predkladať Národnému lesníckemu centru do 15. marca.

11. Kniha návštev poľovného revíru bude musieť obsahovať najmenej tieto údaje:

a) dátum návštevy,

b) čas príchodu a odchodu,

c) meno a priezvisko poľovníka,

d)názov lokality,

e) druh, pohlavie a počet ulovenej alebo nájdenej uhynutej zveri, čas a miesto lovu alebo nájdenia uhynutej zveri, číslo použitej značky.

f) ostatné zistenia.

12. Vyhláška ustanoví, čo je chovateľským cieľom v chove raticovej zveri a v chove malej zveri, čo je manažment vekových tried a manažment trofejovej kulminácie a spôsob plánovania chovu a lovu jednotlivých druhov raticovej a malej zveri.

13. Vyhláška ustanoví počet a druh poľovníckych zariadení pre chov jednotlivých druhov zveri, druh a množstvo krmiva a spôsob prikrmovania a spôsob vnadenia zveri

14. Zisťovanie stavov zveri sa bude vykonávať celoročne a odosielať v termínoch a spôsobom určenými okresným úradom v sídle kraja. Výsledky zisťovania bude poľovnícky hospodár evidovať priebežne a vykazovať v informačnom systéme poľovníctva v prehľadoch stavu zveri, ktorých vzor bude uvedený v prílohe[.](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_14_k_vyhlaske_c_344_2009_z_z.oznacenie)

15.Vyhláška ustanoví technické, personálne a materiálne požiadavky na udelenie oprávnenia na zabezpečovanie prípravy na skúšku uchádzača o poľovný lístok a na organizovanie skúšky uchádzača o poľovný lístok.

16. Občan Slovenskej republiky, ktorý sa prvý raz uchádza o poľovný lístok (ďalej len „uchádzač“), bude povinný vykonať skúšku uchádzača o poľovný lístok (ďalej len „skúška“), ktorej súčasťou môže byť aj doplnková skúška z poľovníctva; skúšku môže vykonať aj iná osoba ako uchádzač, ak o to požiada. Doplnkovú skúšku z poľovníctva nevykonáva držiteľ zbrojného preukazu.

Cieľom skúšky je zistiť, či má uchádzač požadované vedomosti potrebné na chov, ochranu, zveľaďovanie a lov zveri, či ovláda právne predpisy upravujúce výkon práva poľovníctva, či ovláda poľovnícku zoológiu a biológiu zveri, poľovnícku kynológiu, či vie bezpečne zaobchádzať s poľovníckou zbraňou, či ovláda zásady streľby z nej, či vie poskytnúť prvú pomoc pri úrazoch spôsobených pri výkone práva poľovníctva.

Skúšku nebude vykonávať uchádzač, ktorý spĺňa podmienky podľa § 51 ods. 4 písm. c) zákona.

Uchádzač pred skúškou absolvuje prípravu, ktorá sa člení na

1. teoretickú prípravu,
2. praktickú prípravu,
3. streleckú prípravu.

Uchádzač sa na prípravu bude prihlasovať organizátorovi skúšky písomne.

Organizátor skúšky zabezpečí

1. základný študijný materiál, materiálne podmienky a technické podmienky teoretickej prípravy,
2. kvalifikovaných prednášateľov,
3. praktickú prípravu,
4. streleckých inštruktorov na streleckú prípravu s poľovníckymi zbraňami,
5. organizáciu skúšok.

Vyhláška upraví teoretickú prípravu, praktickú prípravu, streleckú prípravu, žiadosť o vykonanie skúšky a skúšobné predmety.

Skúšobná komisia bude trojčlenná a bude ju tvoriť predseda a dvaja členovia (ďalej len „skúšobný komisár“). Komisia môže skúšať, ak sa skúšky zúčastnia všetci delegovaní skúšobní komisári. Členom komisie môže byť len ten, kto je zapísaný v zozname skúšobných komisárov, ktorý vedie Ministerstvo pôdohospodárstva a rozvoja vidieka Slovenskej republiky. Člen komisie bude mať nárok na odmenu za vykonanú prácu a úhradu cestovných výdavkov.

Vyhláška upraví priebeh a hodnotenie skúšky, vzor vysvedčenia o skúške, opravu skúšky, doplnkovú skúška z poľovníctva.

17. Skúška poľovníckeho hospodára sa bude konať pred skúšobnou komisiou vymenovanou prednostom okresného úradu v sídle kraja. Skúšobnú komisiu bude tvoriť predseda, ktorým je zamestnanec okresného úradu v sídle kraja alebo Ministerstva pôdohospodárstva a rozvoja vidieka Slovenskej republiky, ktorý má v pracovnej náplni poľovníctvo, a členovia po jednom pre každú skupinu predmetov. Okresný úrad bude určovať pre komisiu zapisovateľa.

Žiadosť o vykonanie skúšky hospodára podáva žiadateľ na okresnom úrade príslušnom podľa jeho trvalého pobytu. K žiadosti pripojí prehľad o poľovníckej praxi. Vzor žiadosti zverejní Ministerstva pôdohospodárstva a rozvoja vidieka Slovenskej republiky na svojom webovom sídle. Termín skúšky hospodára oznámi okresný úrad žiadateľovi najneskôr 30 dní pred termínom skúšky hospodára.

Skúška hospodára sa uskutoční, ak je prihlásených najmenej desať žiadateľov o jej vykonanie. Skúšku hospodára môžu okresné úrady organizovať aj spoločne. Náklady na prípravu a na skúšku hospodára uhrádza žiadateľ.

Vyhláška upraví príprava na skúšku a zloženie skúšobnej komisie.

Skúška hospodára bude písomná a ústna a zameraná najmä na plnenie praktických úloh, ktoré vyplývajú z oprávnení a povinností poľovníckeho hospodára. Pred začatím skúšky hospodára preukáže žiadateľ o skúšku hospodára skúšobnej komisii totožnosť občianskym preukazom.

Skúšobná komisia vygeneruje na písomnú skúšku pre každého uchádzača skúšobný test so 60 otázkami po 12 otázok z každej oblasti uvedenej v [prílohe](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_19_k_vyhlaske_c_344_2009_z_z.op-bod_2). Súčasťou písomného testu bude poľovnícke plánovanie a evidencia. Trvanie celej písomnej skúšky nesmie presiahnuť tri hodiny.

Žiadateľom o skúšku hospodára nie je dovolené používať pri skúške pomôcky okrem kalkulačky a pomôcok, ktoré na absolvovanie písomného testu má k dispozícii od organizátora skúšky. Po uplynutí času určeného na písomnú skúšku hospodára odovzdajú žiadatelia svoje písomné práce, a to aj nedokončené.

Predseda a príslušní skúšobní komisári prezrú a ohodnotia písomné práce pred ústnou skúškou žiadateľa. Ústnu skúšku hospodára môže vykonať žiadateľ, len ak správne zodpovie najmenej na 80 % všetkých otázok písomnej skúšky hospodára a 75 % z každej jednotlivej skupiny predmetov.

Po písomnej skúške hospodára sa bude konať ústna skúška hospodára, ktorá u jedného žiadateľa môže trvať najdlhšie 30 minút. Žiadateľ si vyžrebuje po jednej otázke z každej skupiny predmetov uvedených v [prílohe](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_19_k_vyhlaske_c_344_2009_z_z.op-bod_2). Ústna skúška hospodára je verejná. Žiadateľ je skúšaný pred celou skúšobnou komisiou. Prítomnosť žiadateľa, ktorý ešte nevykonal ústnu skúšku, bude v skúšobnej miestnosti zakázaná. Vedomosti žiadateľa sa zhodnotia výsledkom „prospel“ alebo „neprospel“. Žiadateľ neprospel, ak je takto hodnotený z jednej ústnej odpovede. Žiadateľ na skúške hospodára prospel, ak prospel z písomnej časti aj ústnej časti. O výsledku a priebehu skúšky sa vyhotoví zápis, ktorý obsahuje aj ohodnotenie žiadateľa v jednotlivých predmetoch. Zápis podpisuje predseda a ostatní členovia komisie. Predseda skúšobnej komisie oznámi výsledok skúšky hospodára žiadateľom verejne. Rozhodnutie skúšobnej komisie o výsledku skúšky hospodára je konečné. Výsledok skúšky hospodára zapíše predseda skúšobnej komisie do klasifikačného prehľadu skúšok hospodárov, ktorý predloží okresnému úradu a obvodnej komore príslušným podľa miesta trvalého pobytu žiadateľa. Vzor klasifikačného prehľadu skúšok hospodárov bude uvedený v [prílohe.](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_29_k_vyhlaske_c_344_2009_z_z.oznacenie) Ak žiadateľ neprospel, môže opakovať skúšku hospodára, a to v najbližšom termíne. Náklady na opakovanú skúšku si uhrádza žiadateľ. Predseda skúšobnej komisie vydá žiadateľovi po úspešnom absolvovaní skúšky hospodára vysvedčenie o vykonanej skúške hospodára, ktorého vzor bude uvedený v [prílohe](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_30_k_vyhlaske_c_344_2009_z_z.oznacenie).

18. Vyššiu skúšku nemusia absolvovať osoby, ktoré majú vysokoškolské vzdelanie lesníckeho zamerania najmenej prvého stupňa, vyššie odborné vzdelanie lesníckeho zamerania alebo úplné stredné odborné vzdelanie lesníckeho zamerania. Vyhláška ustanoví podrobnosti o priebehu vyššej skúšky.

19. Skúšobným komisárom pre všetky skúšobné predmety alebo prednášateľom v príprave pre všetky skúšobné predmety bude môcť byť len ten, kto je držiteľom poľovného lístku a absolvoval

1. vysokú školu, na ktorej je poľovníctvo povinným vyučovacím predmetom alebo povinne voliteľným vyučovacím predmetom,
2. strednú lesnícku školu,
3. vyššiu skúšku.

Kynologický rozhodca pre pracovný výkon a posudzovanie exteriéru psov poľovných plemien, inštruktor, strelecký rozhodca a súdny znalec z odboru strelectva, absolventi vysokej školy príslušného zamerania bude môcť byť skúšobný komisár a prednášateľ pre vybrané skúšobné predmety.

20. Vyhláška ustanoví podrobnosti o obsahu a priebehu školenia poľovníckej stráže, podrobnosti o skúške odbornej spôsobilosti poľovníckej stráže, vzor žiadosti o vydanie poľovného lístka, vzor poľovného lístka a vzor povolenia na lov zveri.

21.Ustanoví sa čas lovu pre:

a) srstnatú zver

b) pernatú zver

Ak deň pred prvým dňom času lovu alebo deň po poslednom dni času lovu pripadne na sobotu alebo na deň pracovného pokoja, bude možno loviť aj v tento deň. Vo zverniciach bude možno lov zveri, na ktorej chov zvernica slúži, vykonávať aj od 1. januára do 31. januára. V samostatných a uznaných bažantniciach bude možno loviť celoročne kunu lesnú, kunu skalnú, jazveca lesného a tchora tmavého. V poľovných lokalitách tetrova hoľniaka, tetrova hlucháňa a v poľovných revíroch s plánovaným chovom jarabice poľnej bude možno loviť celoročne, kunu skalnú, kunu lesnú a tchora tmavého. Loviť sliepku bažanta poľovného bude možno len v poľovných revíroch, kde sa vypúšťajú umelo odchované bažantie kurčatá alebo dospelé jedince – sliepky.

22. Vyhláška ustanoví zoznam plemien poľovných psov, druhy skúšok poľovných psov, potrebný počet a kvalifikáciu poľovne upotrebiteľných psov na používanie počas lovu, dohľadávania zveri a na ochranu zveri.

23. Značka na označenie usmrtenej raticovej zveri alebo veľkej šelmy (ďalej len „značka“) obsahuje označenie série, evidenčné číslo, označenie kraja a okresu a označenie dní a mesiacov použitia značky. Vzor značky bude uvedený v [prílohe](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_19_k_vyhlaske_c_344_2009_z_z.op-bod_1.op-pismeno_e).

Označenie raticovej zveri a veľkej šelmy značkou bude spočívať v založení značky v reze vedenom medzi lýtkovou kosťou a Achillovou šľachou na zadnej končatine raticovej zveri a veľkej šelmy a jej uzamknutí tak, aby sa značka nedala bez poškodenia otvoriť.

Značku bude vydávať poľovnícky hospodár spolu s povolením na lov zveri. V evidencii o vydaných značkách sa eviduje číslo značky, dátum jej vydania, meno a priezvisko, adresa trvalého pobytu a podpis osoby, ktorá značku prevzala. V evidencii použitia značiek poľovnícky hospodár bude uvádzať dátum lovu, druh ulovenej raticovej zveri a veľkej šelmy, meno a priezvisko strelca a číslo použitej značky.

Prehľad o prevzatých značkách, ktorý bude viesť objednávateľ značiek, obsahuje sériu a čísla prevzatých značiek, dátum vydania značiek užívateľovi revíru, meno a podpis osoby, ktorá značky užívateľovi revíru vydala, a meno, priezvisko a podpis osoby, ktorá značky za užívateľa poľovného revíru prevzala.

Na spoločnej poľovačke zakladá značku na výrade vedúci poľovačky.

24.Lístok o pôvode ulovenej zveri bude vyhotovovať poľovnícky hospodár alebo ním poverená osoba dvojmo, prvopis odovzdáva prepravca ulovenej zveri jej odberateľovi, druhopis ostáva pre potreby užívateľa poľovného revíru. Vzor lístka o pôvode ulovenej zveri bude uvedený v [prílohe](https://www.slov-lex.sk/pravne-predpisy/SK/ZZ/2009/344/20140101#prilohy.priloha-priloha_c_19_k_vyhlaske_c_344_2009_z_z.op-bod_1.op-pismeno_e).

25. Ustanoví sa zoznam území, v ktorých bude zakázané prikrmovať zver dužinatým krmivom vo vzdialenosti kratšej ako 750 m od hranice zastavaného územia obce a v ktorých bude zakázané zriaďovať vnadisko vo vzdialenosti kratšej ako 750 m od hranice zastavaného územia obce.

26.Zruší sa vyhláška Ministerstva pôdohospodárstva Slovenskej republiky č. 344/2009 Z. z., ktorou sa vykonáva zákon č. 274/2009 Z. z. o poľovníctve v znení neskorších predpisov, ktorá zostáva dočasne v platnosti a účinnosti.